Na temelju članka 58. st.1. i članka 118. Zakona o odgoju i obrazovanju u osnovnoj i srednjoj školi (NN. br.87/08., 86/09., 92/10., 105/10., 90/11., 5/12.,16/12., 86/12., 126/12., 94/13., 152/14, 7/17, 68/18, 98/19 i 64/20) te članka 57. i 160. Statuta Osnovne škole , Školski odbor Osnovne škole Rečica, nakon provedene rasprave na Učiteljskom vijeću, Vijeću roditelja i Vijeću učenika, a na prijedlog ravnatelja na sjednici održanoj 26.11.2020. godine, donio je

**ETIČKI KODEKS**

**NEPOSREDNIH NOSITELJA ODGOJNO – OBRAZOVNE DJELATNOSTI OSNOVNE ŠKOLE REČICA**

1. **OPĆE ODREDBE**

**Članak 1.**

Etički kodeks sadržava moralna načela i načela profesionalne etike prema kojima se u svom profesionalnom i javnom djelovanju trebaju ponašati učitelji i drugi radnici Osnovne škole Rečica (u daljnjem tekstu Škola).

Načela Etičkog kodeksa primjenjuju se na odgovarajući način i na druge osobe koji nisu radnici Škole, ali sudjeluju u radu i djelovanju Škole ukoliko se ponašanje i djelovanje tih osoba može izravno povezati sa Školom.

Etički kodeks sastoji se od standarda prilagođenih potrebama Škole i njezinih djelatnika uzimajući u obzir načela čuvanja dostojanstva i ugleda Škole, učitelja i učenika.

Izrazi u ovom Etičkom kodeksu navedeni u muškom rodu neutralni su i odnose se na sve osobe, muškog i ženskog spola.

Etički kodeks Škole se ostvaruje na slijedećim načelima:

* Temeljna načela u odnosu na moralno opravdano i moralno neprihvatljivo ponašanje u radu u Školi i izvan Škole.
* Etička pravila u nastavnom procesu u Školi.

**Članak 2.**

Svrha donošenja ovog Etičkog kodeksa je utvrđivanje obveze promicanja vrijednosti posebnih za vrlo odgovornu i osjetljivu učiteljsku djelatnost u najširem smislu. Provođenje odredbi ovoga Etičkog kodeksa ima za svrhu i utjecaj na učenike u cilju prihvaćanja tih etičkih normi u budućem životu i radu (djelovanje primjerom) i podizanje razine značenja učiteljskog poziva u mjestu rada i širem okruženju odnosno u društvu u cjelini.

Promicanje etičkog ponašanja i vrijednosti koje su sadržane u ovom kodeksu obveza je svih učitelja i radnika Škole kao i svih tijela koje se formiraju u Školi.

Škola nastoji zajamčiti i promicati najviše etičke i profesionalne vrijednosti u provedbi svojih temeljnih zadataka odgajanja i obrazovanja te služenju društvu. U skladu s tim uvjerenjima od svih učitelja očekuje se lojalnost kako najvišim etičkim vrijednostima poštenja, pravednosti, vjerodostojnosti, odgovornosti, međusobnoga poštivanja tako i profesionalnim vrijednostima odgajanja i obrazovanja u najširem smislu.

Cilj Etičkog kodeksa je stvaranje ozračja u kojem je svim osobama zajamčen razvoj u skladu s njihovim sposobnostima i sloboda u stupnju u kojem ne ograničava slobodu drugih osoba.

Etički kodeks promiče ozračje u kojem svi učitelji u obavljanju svoje djelatnosti čuvaju ugled i dostojanstvo svoje profesije te se odgovorno i etički odnose prema svojim kolegama, učenicima, roditeljima i ostalim građanima koji dolaze u kontakt sa Školom.

**Članak 3.**

Pojedini izrazi iz ovog Kodeksa imaju značenje:

1. „Radnici Škole“ označava sve osobe koje rade u Školi, osobe koje izvode nastavu, a nisu zaposlenici Škole, surađuju u izvedbi određenih dijelova sadržaja nastavnog programa i izvannastavnih aktivnosti koje su planirane u godišnjem planu i programu rada te djeluju u okviru zajedničkih i pomoćnih službi neovisno o vrsti i trajanju ugovora na temelju kojeg ostvaruju prava i obveze u Školi.
2. „Učitelj“ uključuje sve stručno osposobljene osobe za poučavanje i odgojno-obrazovni rad učenika unutar odgojno-obrazovne institucije i osobe koje održavaju nastavu u Školi bez obzira na stručno zvanje te na vrstu i trajanje ugovora na temelju kojeg održavaju nastavu, koristeći se suvremenim i didaktičkim strategijama u nastavi.
3. „Učenik“ uključuje sudionika odgojno-obrazovnog procesa koji je formalno upisan u osnovnu školu i stječe znanja te razvija sposobnosti, vještine, navike s naglaskom i na odgojne vrijednosti.
4. **TEMELJNA NAČELA I PRAVILA**

Na obavljanje poslova i ponašanje u Školi primjenjuju se načela:

Načela pravilnog ponašanja u Školi

Načelo neometanog uživanja prava.

**Članak 4.**

Škola svakom svom djelatniku i učeniku mora osigurati uživanje svih ljudskih prava koje se ostvaruju unutar Škole te poštovanje prava zajamčenih Ustavom i zakonima Republike Hrvatske.

**Članak 5.**

Načelo poštovanja integriteta i dostojanstva osobe

Svi djelatnici Škole trebaju biti poštovani kao osobe u skladu sa zajamčenim pravima na život, integritet i dostojanstvo.

Svim djelatnicima i učenicima Škole mora biti osigurano pravo na privatnost.

**Članak 6.**

Načelo autonomije nastavnog rada

Svi učitelji Škole imaju pravo samostalno djelovati u granicama svoga statusa i u skladu s ciljevima ostvarivanja zadaća odgoja i obrazovanja. Svim djelatnicima treba priznati pravo na nesmetan profesionalan razvoj i kvalitetno usavršavanje u skladu s osobnim mogućnostima i planovima u mjeri u kojoj se pritom ne narušava isto pravo druge osobe. Škola je dužna nastojati da se za ostvarenje ovoga prava osiguraju odgovarajući uvjeti.

Svi djelatnici i učenici imaju obveze i odgovornosti prema drugima u smislu poštena, iskrena i nepristrana ponašanja i prihvaćanja kriterija izvrsnosti u svim domenama radi ostvarivanja zajedničkog dobra Škole u cjelini.

**Članak 7.**

Načelo jednakosti i pravednosti

Svaki djelatnik i učenik Škole treba se ponašati u skladu s načelom jednakosti i pravednosti na način koji isključuje svaku diskriminaciju, zlostavljanje, uznemiravanje ili iskorištavanje. Potrebno je poticanje nenasilnog rješavanja problema između svih subjekata u procesu rada i djelovanja. Škola je dužna osigurati uvjete za ostvarivanje načela jednakosti i pravednosti. Učitelji Škole ne smiju zlorabiti svoj autoritet i ne smiju dopustiti da osobni interesi i odnosi rezultiraju situacijama koje mogu utjecati na mogućnost objektivnog prosuđivanja te etičkog i profesionalnog obavljanja radnih obveza. Također, predstavljanje Škole od svih njenih djelatnika treba činiti korektno te razlikovati vlastite stavove od zvaničnih stavova organa Škole. Svim djelatnicima Škole treba osigurati jednake uvjete ostvarivanja profesionalnih obveza, iskazivanja intelektualnih sposobnosti i napredovanja s obzirom na opće moralne norme učiteljske profesije. Podrazumijeva se da učitelji moraju poznavati profesionalne norme i dužnosti, ali i imati uvid u kompetencije koje obuhvaćaju znanja iz predmeta struke, pedagoško-psihološka i didaktičko-metodička znanja.

**Članak 8.**

Pravo na slobodu mišljenja i izražavanja

Škola kroz nastavu promiče ljudska prava, a naročito podupire i potiče slobodu mišljenja i izražavanja kao temeljnu vrijednost u svim segmentima života i rada.

**Članak 9.**

Načelo profesionalnosti

Od učitelja se očekuje da odgovorno, savjesno, profesionalno i etički besprijekorno ispunjavaju sve svoje obveze prema učenicima, kolegama i ostalim djelatnicima Škole. Istovremeno, očekivanja se odnose i na promicanje humanih vrijednosti i suvremenih znanstvenih dostignuća. U svojem djelovanju učitelji slijede načela objektivnosti, nepristranosti, razboritosti, korektnosti, dijaloga i tolerancije.

Obveza je učitelja Škole poštivanje kriterija stručnosti i izvrsnosti te u skladu s time konstantno i aktivno stručno usavršavanje unutar nastavnog područja ili predmeta i utemeljivanja svih profesionalnih i etičkih prosudbi na dostupnim činjenicama, isključujući predrasude bilo koje vrste.

Svi učitelji i djelatnici Škole trebaju održavati i poticati suradničke odnose u profesionalnim odnosima, podržavati inovativnost, timski rad i razmjenu iskustava prilikom učenja i poučavanja. Profesionalno djelovanje u duhu zajedničkih ciljeva te sudjelovanje u izvanškolskim djelatnostima koje neće biti u sukobu s njihovim profesionalnim obvezama u Školi ne smije štetiti tim obvezama, kao ni ugledu Škole. Verbalna i neverbalna komunikacija učitelja, djelatnika i učenika treba biti u skladu s njihovim zadaćama i ulogom u ostvarivanju cilja i zadaće odgoja i obrazovanja.

**Članak 10.**

Načelo poštovanja zakona i pravnih postupaka

Od svih učitelja i djelatnika Škole očekuje se poštovanje svih pravnih propisa i pravnih postupaka koji se tiču njihovih obveza kao radnika Škole. Škola je obvezna osigurati uvjete nužne za upoznavanje učitelja i djelatnika sa svim relevantnim pravilima koja se tiču njihovih obveza. U svim postupcima koji se odnose na ostvarenje načela i pravila iz Etičkog kodeksa ili su u vezi s njima, učiteljima i djelatnicima Škola treba osigurati mogućnost sudjelovanja u postupku, pravo da se izjasne o relevantnim navodima i iznesu svoje argumente te ravnopravan položaj u postupku u odnosu prema drugim sudionicima koji se nalaze u istom ili sličnom položaju.

U svakom slučaju u kojem postoji neslaganja pri tumačenju i primjeni načela Etičkog kodeksa, učitelji i djelatnici Škole obvezni su nastojati da se sporna pitanja najprije riješe unutar sredine u kojoj je do povrede došlo ili kod mjerodavnih tijela Škole, u skladu s odredbama glave IV. I V. ovoga Etičkog kodeksa. Obraćanje tijelima izvan Škole treba se ograničiti na slučajeve u kojima je to primjereno i nužno.

Nadležna tijela Škole dužna su pravodobno djelovati radi prevencije i suzbijanja povrede Etičkog kodeksa. U tu svrhu ona trebaju pokretati postupke i poduzimati druge radnje u granicama svoje nadležnosti te istražiti sve prijave u kojima se iznosi sumnja u etičnost ponašanja djelatnika Škole.

1. **NEPRIHVATLJIVA PONAŠANJA**

**Članak 11.**

Diskriminacija

U skladu s načelima iz ovog Etičkog kodeksa, nedopustiv je svaki oblik neposredne i posredne diskriminacije temeljen na religiji, etničkoj i nacionalnoj pripadnosti, rasi, spolu, spolnoj orijentaciji, životnome stilu, imovinskom stanju, podrijetlu, obiteljskom i bračnom statusu, trudnoći, obiteljskim obvezama, godinama, invalidnosti, tjelesnom izgledu, političkom opredjeljenju i zdravstvenom stanju.

Isključivi kriteriji vrednovanja i napredovanja smiju biti stručnost, sposobnost i profesionalne zasluge te osposobljenost i rezultati u obavljanju određene vrste djelatnosti, poslova i zadataka. Odnos prema sredini u kojoj se djeluje na odgojno obrazovnoj razini od strane svih subjekata uključenih u dotičan proces, trebao bi zajednički promicati humane odnose i demokratska načela.

**Članak 12.**

Uznemiravanje

Zabranjena je svaka vrsta uznemiravanja između svih djelatnika Škole. Uznemiravanjem se smatra svako neprimjereno ponašanje prema drugoj osobi kojem je cilj ili koje stvarno znači povredu osobnog dostojanstva, koje ometa njezino obavljanje radnih zadataka ili smanjuje kvalitetu njezina života.

Uznemiravanjem se osobito smatra svaki čin, pojedinačan ili ponavljan, verbalni, neverbalni ili fizički, koji stvara ili pridonosi stvaranju neugodnih i neprijateljskih radnih i obrazovnih okolnosti ili koji drugu osobu zastrašuje, vrijeđa ili ponižava.

Neprihvatljivo je svako spolno uznemiravanje. Spolno uznemiravanje je specifičan oblik uznemiravanja koje karakterizira izostanak pristanka ili odbijanje druge strane, a uključuje ponavljano neželjeno upućivanje verbalnih i fizičkih prijedloga spolne naravi drugoj osobi, fizičko napastovanje, ponavljano neželjeno iznošenje šala i opaski koje su spolno obojene, uključujući referiranje na spol i spolnu orijentaciju, ruganje, ismijavanje koje je spolno obojeno, izlaganje spolno uvredljivoga i uznemirujućega materijala te zahtijevanje spolnih usluga u zamjenu za određeno djelovanje ili propuštanje s pozicije autoriteta.

Uobičajena komunikacija, dobronamjerne šale i kritika kao i odnosi spolne i druge intimne naravi između djelatnika škole koji počivaju na pristanku i uzajamnom poštovanju smatraju se područjem privatnosti te nisu sami po sebi kršenje Etičkog kodeksa. Treba, međutim izbjegavati situacije u kojima takvi odnosi između djelatnika Škole mogu dovesti do kršenja pravila Etičkog kodeksa o objektivnosti, nepristranosti i sukobu interesa, posebno u odnosima između djelatnika Škole koji su u neposrednom hijerarhijskom odnosu koji uključuje ocjenjivanje tuđeg rada i dostignuća i/ili odlučivanje o statusu, profesionalnom napredovanju, pogodnostima i nagradama.

Svaka osoba ima pravo prijaviti uznemiravanje koje je počinio djelatnik Škole. Na osobu koja je odbila uznemiravanje ili prijavila takvu vrstu ponašanja ne smije se vršiti nikakav pritisak.

**Članak 13.**

Predrasude

Svi djelatnici Škole trebaju biti objektivni, moralno se ponašati te odgovorno i profesionalno raditi, stoga ne smiju dopustiti da predrasude bilo koje vrste utječu na njihovu objektivnost u obavljanju profesionalne djelatnosti.

1. **ETIČKA PRAVILA U ODGOJNO OBRAZOVNOM RADU**

**Članak 14.**

Profesionalne dužnosti u nastavnom radu

Svi djelatnici Škole koji sudjeluju u nastavnom radu u Školi imaju sljedeće dužnosti:

* osigurati točnost, preciznost, reprezentativnost sadržaja područja ili predmeta i primjerenu poziciju predmeta unutar odgojno obrazovnog programa Škole; nastojati da učenici što djelotvornije postignu ciljeve predmeta ili područja koje predaju
* odrađivati sve teme na otvoren, pošten i pozitivan način, a osobito teme koje učenici iz bilo kojeg razloga mogu smatrati osobito osjetljivima
* pridonositi intelektualnom razvoju učenika unutar predmeta ili područja u koje se nastava obavlja, poticati aktivnost učenika i njihovo kritičko mišljenje te izbjegavati sve djelatnosti koje bi mogle omesti taj razvoj
* osigurati učenicima vrednovanje njihova rada koje je valjano, pravedno i objektivno te pravodobno i javno
* uvažavanje i prihvaćanje učenika s različitim sposobnostima i interesima i omogućavanje intelektualnog, emocionalnog i moralnog razvoja učenika
* informacije o učenicima su povjerljivog sadržaja i nužno je obazrivo postupati s njima u cilju zaštite privatnosti učenika; potrebno je osigurati tajnost onih podataka o učeniku kojih bi nekompetentna interpretacija učeniku mogla dodatno otežati umjesto riješiti situaciju
* u dijalogu s učenicima, u nastavnom procesu i izvan njega, poštivati principe nenasilne komunikacije
* osigurati transparentnost i javnost te objektivnost ocjenjivanja, odnosno objektivno i valjano vrednovati učenička postignuća u cilju postizanja njihova razvoja i poštujući njihovu osobnost
* poštivati dignitet svojih kolega i u suradnji s njima raditi u interesu napredovanja svih učenika
* poštivati obrazovne ciljeve i zadaće i standarde Škole u interesu razvoja učenika
* uzimati u obzir mišljenje i ocjene učenika o svojoj nastavnoj kompetenciji u cilju unapređivanja kvalitete nastavnog procesa

**Članak 15.**

Neprihvatljive prakse u nastavi

Učenici su dužni suzdržavati se od prepisivanja, bez obzira na oblik vrednovanja rada. Učitelji ne smiju poticati na prepisivanje, omogućavati ga i tolerirati. Učitelji pri izvođenju nastave i izvannastavnih aktivnosti trebaju uvažavati standarde i prava djece. Nije prihvatljivo prisvajati rezultate rada djece (crteže, pisane sastavke) ili koristiti se njima izvan redovitog programa nastave bez odgovarajuće obavijesti roditeljima i bez izričitog pristanka djeteta.

**Članak 16.**

Primanje darova i drugih dobara

Djelatnici Škole ne smiju tražiti darove, poticati darivanje niti primati ikakve darove, bilo za sebe ili za drugu osobu, za koje postoji razborita pretpostavka da će posredno ili neposredno utjecati na njihovu objektivnost, ispunjavanje profesionalnih obveza te poštovanje profesionalnih prava i dužnosti. Obveza djelatnika Škole je otklanjati svaki pokušaj korupcije.

**Članak 17.**

Sukob interesa

Svi učitelji i nastavnici Škole trebaju izbjegavati sukobe interesa (sukob interesa mogu uzrokovati, primjerice, obiteljski odnosi, blisko prijateljstvo, intimne veze, konflikti i sl.). Treba nastojati na neovisnosti svih izvanškolskih djelatnosti (koje uključuju financijske ili drugačije interese) kako one ne bi bile u sukobu s profesionalnim obvezama Škole ili utjecale na objektivnost učitelja.

Nedopustiv je svaki oblik nepotizma. Nepotizmom se smatra svako djelovanje koje srodnika određene osobe stavlja u povlašteni položaj prema drugim osobama koje raspolažu jednakim ili boljim sposobnostima.

**Članak 18.**

Transparentnost i povjerljivost

Škola podupire i promiče transparentnost u propisima i djelovanju kao jednu od temeljnih vrijednosti. Sva pravila i odredbe kojima se definiraju prava i obveze djelatnika Škole trebaju biti precizni, jasni i dostupni svima. Svi djelatnici Škole trebaju uvažavati tu vrijednost transparentnosti i dostupnosti kriterija i postupaka evaluacije ispunjavanja profesionalnih obveza.

Svi djelatnici Škole koji na temelju svojega položaja u Školi raspolažu podacima sa statusom povjerljivosti trebaju štititi tajnost takvih podataka. Podacima sa statusom povjerljivosti smatraju se podaci koji štite prava djelatnika Škole i koji su zakonom, općim aktima Škole ili odlukom nadležnog tijela donesena na temelju tih propisa. Ne dopušta se otkrivanje povjerljivih podataka drugim članovima Škole kao ni bilo kojoj drugoj strani osim ako je takvo razotkrivanje dio uobičajenog obavljanja posla u Školi ili ako postoji zakonska i profesionalna obveza da se takve informacije objave.

**Članak 19.**

Pravo i dužnosti kontinuiranog usavršavanja i cjeloživotnog obrazovanja

Svi djelatnici Škole imaju pravo i dužnosti neprekidno se usavršavati i ustrajati na unapređivanju kakvoće i razine vlastita znanja i stručnosti unutar svoga radnog mjesta.

**Članak 20.**

Profesionalno napredovanje

Procjena uspješnosti ostvarivanja profesionalnih obveza i profesionalne kompetencije bilo kojega djelatnika Škole treba biti objektivna i nepristrana te utemeljena na unaprijed definiranim i transparentnim kriterijima.

Ako više kandidata u jednakom stupnju ispunjava postavljene profesionalne uvjete, prilikom zapošljavanja i unapređivanja treba uzeti u obzir i potrebu da se na primjeren način potaknu interesi socijalne skupine koja je u danome području podzastupljena. Svaki oblik neposredne ili posredne diskriminacije u postupku profesionalnog napredovanja smatra se nedopustivim.

**Članak 21.**

Javno nastupanje

Škola će podupirati pravo učitelja na javno nastupanje i slobodu izražavanja što uključuje nastupe pred publikom, na radiju i televiziji, izražavanje svojih stajališta u novinama, knjigama, časopisima, kao i druge oblike djelovanja za dobrobit Škole. Kod javnih nastupa u kojima sudjeluje, učitelj može iznositi školska stajališta u skladu s dobivenim ovlastima i svojim stručnim znanjem te se od njega očekuje postupanje u skladu s najvišim etičkim i profesionalni standardima.

**Članak 22.**

Odgovornost prema Školi

Profesionalne djelatnosti svih zaposlenika u Školi trebaju što je više moguće pridonositi ostvarenju njenih zadataka. Djelatnici Škole trebaju se brinuti o dobru i interesima Škole u duhu tolerancije te odgovornog i poštenog traganja za optimalnim rješenjima. U tom smislu ne odobrava se:

* namjerno ometanje djelatnosti Škole
* nesavjestan odnos spram imovine Škole te onemogućivanje ili otežavanje ostalim djelatnicima Škole da se koriste tom imovinom
* upotreba školske imovine ili pogodnosti za osobne, komercijalne, političke, vjerske, društvene i druge izvanškolske svrhe bez posebnog odobrenja
* poticanje drugih djelatnika Škole na nepoštovanje školskih pravila
* namjerno predstavljanje osobnih stajališta kao službenog stajališta Škole radi stjecanja osobne koristi
* korištenje imenom ili logotipom Škole za privatne djelatnosti kako bi se neopravdano stvorio dojam školskog autoriteta

1. **ETIČKO POVJERENSTVO**

**Članak 23.**

Za praćenje primjene odredaba Etičkog kodeksa i ispunjavanje obveza iz Etičkog kodeksa u Školi se osniva Etičko povjerenstvo.

**Članak 24.**

Etičko povjerenstvo ima predsjednika i dva člana koje imenuje ravnatelj uz suglasnost Učiteljskog vijeća. Mandat Etičkog povjerenstva je dvije godine.

**Članak 25.**

Postupak pred Etičkim povjerenstvom Škole pokreće se zahtjevom za davanje mišljenja o sukladnosti određenog djelovanja ili ponašanja s načelima i pravilima Etičkog kodeksa. Zahtjev za davanje mišljenja mora biti određen i mora točno i precizno opisati sljedeće:

* načelno pitanje o kojem je riječ, i/ili
* konkretne okolnosti slučaja i djelovanje odnosno ponašanje za sukladnost kojih se s načelima i pravilima Etičkog kodeksa traži mišljenje
* uz zahtjev se mogu podnijeti relevantne isprave i materijal, kao i navodi o odredbama Etičkog kodeksa u vezi s kojima se osobito traži mišljenje

**Članak 26.**

Na temelju zahtjeva i drugih primljenih podataka Etičko povjerenstvo Škole donosi svoje mišljenje i podnosi ga podnositelju zahtjeva. Pri donošenju mišljenja, nastoji se postići konsenzus svih članova Povjerenstva, ako nije moguće, mišljenje se donosi na temelju stajališta većine članova Povjerenstva. Mišljenje se donosi u pisanom obliku u roku 30 dana od dana primitka zahtjeva.

Mišljenje Povjerenstva mora sadržavati sljedeće podatke:

* opis zahtjeva i pitanja o kojima je Povjerenstvo raspravljalo
* navode o načelima i pravilima Etičkog kodeksa koje je u povodu zahtjeva Povjerenstvo uzelo u obzir
* stajalište povjerenstva o tome je li ponašanje opisano u zahtjevu u skladu s Etičkim kodeksom ili ne
* razloge za mišljenje Povjerenstva
* podatak o tome je li mišljenje doneseno jednoglasno ili ne

Pritužbu podnositelja Etičko povjerenstvo treba riješiti i svoj zaključak donijeti u pisanom obliku u roku do 30 dana od dana primitka pritužbe.

Mišljenje Etičkog povjerenstva djeluje svojim autoritetom i treba služiti tumačenju Etičkog kodeksa i promicanju etičnog ponašanja u školi. Ono ne veže druga tijela i nije upravni akt.

1. **STUPANJE NA SNAGU**

**Članak 27.**

Ovaj Etički kodeks stupa na snagu danom objave na oglasnoj ploči Škole.

**Članak 28.**

Stupanjem na snagu ovog Etičkog kodeksa prestaje važiti Etički kodeks usvojen na sjednici Školskog odbora dana 13.02.2009.g.

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_

Marina Kružić

Klasa:003-05/20-01-04

Urbroj: 2133-21-20-01

Rečica, 26.11.2020.

Etički kodeks neposrednih nositelja odgojno-obrazovane djelatnosti Osnovne škole Rečica objavljen je na oglasnoj ploči i web stranici Škole dana 26.11.2020. i istog je dana stupio na snagu.

Ravnateljica:

\_\_\_\_\_\_\_\_\_\_\_\_\_\_\_\_

Dijana Perišin, mag.